Landwye inspeksie oor minimum loon binnekort gehou | Maroela Media
Aggy Moiloa, adjunk-direkteur-generaal van die departement van arbeid. Foto: ANA
Die departement van arbeid beplan ŉ landwye blitsveldtog vir Februarie om seker te maak werkgewers gee gehoor aan die nuwe nasionale minimum loon.
Aggy Moiloa, die departement se adjunk-direkteur-generaal vir inspeksie en wetstoepassing, sê die departement het 1 392 inspekteurs wat gereed staan om toe te sien dat aan die bepalings van die wetgewing oor die minimum loon voldoen word, berig African News Agency.
Pres. Cyril Ramaphosa het die Wet op die Minimum Loon in November verlede jaar onderteken, waarna die R20 minimum loon per uur op 1 Januarie in werking getree het.
Moiloa sê haar departement het reeds die inspekteurs opgelei om seker te maak werkgewers betaal wel dié minimum vergoeding en om gevalle waar dit nie die geval is nie na die Kommissie vir Versoening, Bemiddeling en Arbitrasie (KVBA) te verwys.
Maroela Media het vroeër berig die nuwe minimum loon is R20 per uur of R3 500 per maand vir iemand wat vyf dae per week agt uur per dag werk. Uitsonderings is gemaak vir huiswerkers, plaaswerkers, mense wat deel van die regering se uitgebreide openbarewerkeprogram uitmaak en interns.
Werkgewers van plaaswerkers en huishulpe word twee jaar gegun om die werkers se vergoeding in ooreenstemming met die styging tot R20 per uur te bring.
Volgens die nuwe minimum loon moet plaaswerkers minstens R18 per uur (90% van die minimum loon) kry, terwyl huiswerkers R15 per uur (75% van die minimum loon) moet kry.
Werknemers wat deel van die uitgebreide openbarewerkeprogram uitmaak, moet minstens R11 per uur kry, terwyl die minimum loon vir vakleerlinge en interns nog nie bekend is nie aangesien dit afsonderlik gereguleer gaan word.
Ondernemings sal aansoek om vrystelling van die minimum loon kan doen indien hulle dit nie kan bekostig nie.
So ek hoef eintlik my huiswerker wat 1 dag per werk by my werk vit 7 ure- net R140 per dag te betaal?
En ek betaal haar wel R280 per dag.
wel ek hoop dit sluit almal in veral die china besighied
Trek nou maar jou handskoene aan en skrop jou huis self
Wel ek is seker anc gaan vir die werkloose sorg
Hulle moet sommer ondersoek instel by verskeie privaatsektors wat hulle mense na jare diens geen verhogings gee en n belaglike salaris betaal!! Tyd dat iets gedoen word omtrent die uitbuiting van werkers. Solank hulle dik in geld sit en dit instroom is dit mos maklik om te sê jy kan loop as jy ontevrede is…wees mos dankbaar jyt nog werk!!
goed so. Daar sal wel werkgewers wees wat sirkels om die nuwe loon stelse loop. Hulle gaan seker dit Feb in werking stel en geen agterstallige gelde uitbetaal vanaf 1 Januarie nie. Mense verwag die beste van hul werkers maar wil die minste van die minste betaal. Die mense moet ook eet en aantrek en vervoer bekostig van punt A na punt B. Werkgewers wil in die beste huise bly en elke aand gaan uiteet en koningklik lewe ly en gun dit nie vir hul werkers nie. Ek praat van ondervinding